b'\n_START_ARTICLE_\nSilicis\n_START_SECTION_\nPavadinimo kilm\xc4\x97\n_START_PARAGRAPH_\nSilicio yra daug titnage, i\xc5\xa1 kurio 1823 m. Jensas Jakobas Bercelijus ir i\xc5\xa1gavo \xc5\xa1\xc4\xaf element\xc4\x85 (lot. silex \xe2\x80\x93 kietas akmuo, titnagas).\n_START_SECTION_\nSilicio fizikin\xc4\x97s savyb\xc4\x97s\n_START_PARAGRAPH_\nSilicis \xe2\x80\x93 puslaidininkis. Jo plonos plok\xc5\xa1tel\xc4\x97s, i\xc5\xa1pjautos i\xc5\xa1 silicio monokristal\xc5\xb3, naudojamos \xc5\xa1iuolaikin\xc4\x97je technikoje, pavyzd\xc5\xbeiui, saul\xc4\x97s baterijose, paver\xc4\x8dian\xc4\x8diose saul\xc4\x97s spinduli\xc5\xb3 energij\xc4\x85 elektros energija. Daugelyje i\xc5\xa1lydyt\xc5\xb3 metal\xc5\xb3, pavyzd\xc5\xbeiui, aliuminyje, silicis tirpsta, nesijungdamas su jais, ir au\xc5\xa1inant lydal\xc4\x85, i\xc5\xa1siskiria kristalais.\n_START_SECTION_\nSilicio gavimas\n_START_PARAGRAPH_\nSilicis nepaprastai stipriai susijung\xc4\x99s su deguonimi; tod\xc4\x97l norint gauti silic\xc4\xaf i\xc5\xa1 jo dioksido, reikia labai energingo reduktoriaus. Laboratorijos s\xc4\x85lygomis amorfinis silicis gaunamas Beketovo b\xc5\xabdu. Tam smulkaus kvarco sm\xc4\x97lio ir magnio milteli\xc5\xb3 mi\xc5\xa1inys supilamas \xc4\xaf sunkiai lydom\xc4\x85 m\xc4\x97gintuv\xc4\x97l\xc4\xaf ir, \xc4\xafsta\xc4\x8dius \xc4\xaf mi\xc5\xa1in\xc4\xaf magnio juostel\xc4\x99, u\xc5\xbedegamas:_NEWLINE_SiO\xe2\x82\x82 + 2Mg \xe2\x86\x92 Si + 2MgO + 372 kJ\n_START_SECTION_\nSilicio dioksidas (SiO2)\n_START_PARAGRAPH_\nTai viena labiausiai paplitusi\xc5\xb3 med\xc5\xbeiag\xc5\xb3 \xc5\xbdem\xc4\x97s plutoje. Jis randamas dviej\xc5\xb3 atmain\xc5\xb3: kristalinis ir amorfinis. Kristalinis SiO\xe2\x82\x82 da\xc5\xbeniausiai aptinkamas kvarco pavidalu. Smulk\xc5\xabs kvarco gr\xc5\xabdeliai \xe2\x80\x93 paprastas sm\xc4\x97lis. \xc5\xa0varus sm\xc4\x97lis yra baltas, gele\xc5\xbeies jungini\xc5\xb3 nuda\xc5\xbeytas \xe2\x80\x93 geltonas. Fizin\xc4\x97s dirvo\xc5\xbeemio savyb\xc4\x97s, taip pat jo gerumas daug priklauso nuo sm\xc4\x97lio gr\xc5\xabdeli\xc5\xb3 dyd\xc5\xbeio ir kiekio. Kvarco kristal\xc5\xb3 pavadinimas priklauso nuo j\xc5\xb3 spalvos: rudas vadinamas d\xc5\xabminiu kvarcu, violetinis \xe2\x80\x93 ametistu, bespalvis skaidrus \xe2\x80\x93 kaln\xc5\xb3 kri\xc5\xa1tolu.\n_START_SECTION_\nKvarco kristalai\n_START_PARAGRAPH_\nJie naudojami papuo\xc5\xa1alams ir laikrod\xc5\xbei\xc5\xb3 a\xc5\xa1eli\xc5\xb3 lizdams gaminti. Kaln\xc5\xb3 kri\xc5\xa1tolas praleid\xc5\xbeia ultravioletinius spindulius ir d\xc4\x97l to naudojamas optin\xc4\x97se priemon\xc4\x97se linz\xc4\x97ms. Amorfinis silicio dioksidas randamas kaip \xe2\x80\x9einfuzorin\xc4\x97 \xc5\xbeem\xc4\x97\xe2\x80\x9c. Tai kadaise gyvenusi\xc5\xb3 infuzorij\xc5\xb3 kiauteli\xc5\xb3 liku\xc4\x8diai, naudojami dinamitui gaminti. Kristalinis SiO\xe2\x82\x82 kartu su amorfiniu sudaro titnag\xc4\x85, agat\xc4\x85 ir kt. Titnagas dabar vartojamas rutuliniuose mal\xc5\xabnuose.\n_START_SECTION_\nPoveikis \xc5\xbemogui\n_START_PARAGRAPH_\nD\xc4\x97l silicio cheminio poveikio \xc5\xbemogaus plau\xc4\x8di\xc5\xb3 l\xc4\x85stel\xc4\x97ms, silicio dulk\xc4\x97s sukelia silikoz\xc4\x97s lig\xc4\x85.'